फैमिली ने कैद किया, साहिल से ब्रेकअप, कहा था- भाग जाऊंगी
Delhi Sakshi Murder Case Ground Report. Follow Shahbad Dairy Latest News, Analysis and Updates लेकिन मुझे रात को करीब साढ़े 8-9 के आसपास भावना ने आकर मेरी पत्नी को बताया। भावना ने आकर बताया- ‘आंटी साक्षी को मार डाला..’।
दिल्ली के शाहबाद डेयरी एरिया में एक कच्चे से घर के बाहर टेंट लगा है। बाहर पुलिसवाले खड़े हैं, नेता आ-जा रहे हैं। ये घर 28 मई की रात सड़क पर चाकुओं से गोदकर मार डाली गई लड़की का है। अंदर बेसुध मां है और आंसू बहाते पिता।
लड़की का मर्डर करने वाला साहिल पुलिस की गिरफ्त में है। अब तक की जांच में मर्डर की वजह लव ट्रायंगल सामने आई है। कहानी में कुल चार किरदार हैं, लड़की, उसकी दोस्त नीतू, साहिल और प्रवीण, जिसे लड़की का एक्स बॉयफ्रेंड बताया गया है। पुलिस के मुताबिक, लड़की साहिल के साथ रिलेशनशिप में थी और साहिल को उसकी प्रवीण से दोबारा दोस्ती पसंद नहीं थी।
इस पूरी कहानी का एक सिरा 14 अप्रैल, 2023 से जुड़ा है। तब 16 साल की नाबालिग को प्रवीण ने रात करीब 2 बजे मैसेज किया ‘हाय.. बात करनी है अभी।’ उसी रात प्रवीण ने इंस्टाग्राम पर कॉल किया, लेकिन कॉल कनेक्ट नहीं हुआ, या शायद लड़की ने उठाया नहीं। माना जा रहा है कि दोनों के बीच होने वाली बातें ही लड़की और साहिल के बीच झगड़े और बाद में मर्डर की वजह बनीं।
लड़की नीतू और साहिल से इंस्टाग्राम पर बात करती थी…
प्रवीण के मैसेज के अगले दिन 15 अप्रैल की सुबह लड़की ने नीतू को प्रवीण के मैसेज का स्क्रीनशॉट भेजा। वो नीतू को बताना चाहती थी कि प्रवीण ने उससे बात करने की कोशिश की है। लड़की ने साहिल से भी ये बात नहीं छिपाई थी।
उसने प्रवीण के मैसेज का स्क्रीनशॉट साहिल को भेजा, साथ में लिखा, ’ये देखा। मुझे मत बोलना कुछ भी। अब तुम भी इसको (प्रवीण को) कुछ मत बोलना। अब क्या दिक्कत है तुझे, ओके। कॉल कर लेना मेरे पास।’ पर शायद तब तक बात बिगड़ चुकी थी।
सुबह स्क्रीनशॉट देखने के बाद शाम तक भी साहिल ने जवाब नहीं दिया। लड़की ने 15 अप्रैल की शाम को उसे मैसेज किया और पूछा ‘क्या हुआ?..’ साहिल ने जवाब दिया- ‘कुछ नहीं’।
फिलहाल इतनी ही कहानी पता है। इसी के बाद दोनों का ब्रेकअप हुआ। लड़की का घरवालों से झगड़ा भी हुआ। वो 10 दिन से नीतू के यहां रह रही थी। इस दौरान साहिल और नाबालिग के बीच क्या हुआ, जो बात इतनी बढ़ गई, ये सवाल अब भी बना हुआ है।
लड़की ने दोस्त को लिखा- मम्मी-पापा ने घर में बंद कर रखा है
15 अप्रैल को साहिल से अनबन के बाद लड़की की जिंदगी और रिश्ते में उथल-पुथल मची हुई थी। शायद घर में भी कोई बात हुई थी। इससे वो परेशान थी। ये बात उसके मैसेज से पता चलती है। 6 मई, 2023 को नीतू ने लड़की को मैसेज किया ‘यार कहां है तू, बोल’। नीतू ने लड़की को कॉल करने की भी कोशिश की। फिर मैसेज किया ‘बात नहीं करेगी मुझसे’।
लड़की ने जवाब में लिखा- ‘यार मम्मी-पापा ने मुझे बंद कर रखा है घर में। फोन भी नहीं देते, मैं क्या करूं, भाग जाऊंगी।’ इसके बाद लड़की ने वॉयस नोट में भी यही बात कही। हालांकि हमने लड़की के पिता से इस बारे में पूछा तो उन्होंने कहा- ‘हर घर में थोड़ी नोकझोंक चलती रहती है, इसका मतलब ये नहीं है कि हम अपनी बेटी को बंद करके रखते थे। वो बहुत ज्यादा फोन चलाती थी, इसलिए हमने फोन कम चलाने के लिए कहा था।’
लड़की और साहिल के बीच फोन पर हुआ था झगड़ा
पुलिस जांच में एक और थ्योरी सामने आई है। लड़की, उसकी दोस्त भावना और झबरू नाम के मोहल्ले के लड़के ने साहिल को धमकाया था। भावना ने एक ऑडियो शेयर किया है, जिसमें लड़की ने साहिल को फोन किया था। उसने कहा कि ‘ज्यादा बदमाश है तू, कहां गई थी तेरी बदमाशगिरी।’
पुलिस सूत्रों के मुताबिक, लड़की की कुछ दिन पहले ही झबरू से दोस्ती हुई थी। झबरू ने उसके कहने पर साहिल को धमकी दी थी। साहिल इस वजह से भी नाराज था। अभी पुलिस साहिल के बयानों को वेरिफाई कर रही है।
लड़की ट्यूशन पढ़ाती थी, दो कमरे के घर में रहता है परिवार
हम 30 मई, मंगलवार को लड़की के परिवार से मिलने उसके घर पहुंचे। ये परिवार नॉर्थ आउटर दिल्ली के शाहबाद डेयरी इलाके की एक बस्ती में रहता है। दो कमरे का घर है। सिंगल ईंट की दीवारें, टीन का दरवाजा, सीमेंट की चादर की छत। इसी में किचन, ड्राइंग रूम, बेडरूम सब है।
घर के बाहर दिल्ली पुलिस के अलावा सेंट्रल पुलिस फोर्स के जवान भी हैं। एक के बाद एक नेता, सांसद और मंत्री आ रहे हैं। पहले दिल्ली के सांसद हंसराज हंस आए, फिर दिल्ली महिला आयोग की चीफ स्वाति मालीवाल पहुंचीं और दोपहर होने तक दिल्ली सरकार में मंत्री आतिशी भी लड़की की मां से मिलने आईं। मां एक पलंग पर बेसुध लेटी हैं। हालत ऐसी भी नहीं कि किसी से बात कर पाएं।
पिता से बेटी के बारे में पूछा तो कहने लगे, ‘वो बहुत समझदार थी। इतनी छोटी उम्र में ट्यूशन पढ़ाती थी और घर का खर्च भी चलाती थी। उसने मुझसे कहा कि 10वीं पास हो गई हूं। मैंने पूछा कि बड़ी होकर क्या बनना चाहती हो? कहती थी कि वकील बनूंगी। वो हमेशा कहती थी कि मैं आपकी बेटी नहीं, बेटा हूं…’ इतना बोलकर फफककर रोने लगते हैं।
फिर कहते हैं, ‘कुछ दिन पहले उसकी दोस्त नीतू ने कहा कि इसे कुछ दिन मेरे पास रहने दो, तो मैंने जाने दिया। नीतू यहीं पास में ही रहती है। बेटी से आखिरी बातचीत रविवार को दिन में डेढ़ बजे हुई थी। उसने फोन पर कहा था कि वो दोस्त के बेटे के बर्थडे में जा रही है, इसलिए सुबह घर वापस आएगी।’
‘रात को साढ़े आठ या नौ बजे होंगे। बेटी की दोस्त भावना भागती हुई आई। पत्नी से कहा- ‘आंटी, साक्षी को मार डाला..।’ पत्नी तुरंत उस तरफ भागी। वहां देखा तो उसे कुछ समझ नहीं आया। फिर मैंने जाकर देखा। वो मेरी ही बेटी थी। हमसे पहले पुलिस आ चुकी थी।’
‘मैं बेटी और साहिल के बारे में नहीं जानता था। पुलिस ने हमसे कहा है कि हम कानूनी कार्रवाई कर रहे हैं और साहिल को सजा दिलवाकर रहेंगे। बेटी के कातिल को जल्दी से जल्दी फांसी होनी चाहिए।’
पुलिस का दावा- साहिल ने लड़की को धमकी दी थी
पुलिस के मुताबिक, साहिल और लड़की जून 2021 से रिलेशनशिप में थे। साहिल के पहले लड़की प्रवीण के साथ रिलेशनशिप में थी। जांच में पता चला है कि साहिल लड़की के प्रवीण से बात करने से परेशान था। उसने लड़की को धमकी भी दी थी।
पुलिस ने साहिल को सोमवार को बुलंदशहर से गिरफ्तार कर लिया था। बुलंदशहर में उसकी बुआ रहती हैं। बुआ ने साहिल के पिता को उसके अपने यहां होने के बारे में बताया, तभी पुलिस एक्टिव हो गई। दिल्ली पुलिस की एक टीम बुलंदशहर गई और साहिल को गिरफ्तार कर लिया।
साहिल ने गुनाह कबूला, पर पछतावा नहीं
गिरफ्तारी के बाद पुलिस ने रातभर साहिल से पूछताछ की। सूत्रों के मुताबिक, इस दौरान उसने कहा कि उसे अपने किए पर पछतावा नहीं है। लड़की ने उससे ब्रेकअप कर लिया था और बात नहीं कर रही थी। यही बात उसे पसंद नहीं आई। इसी के बाद साहिल ने रविवार शाम को लड़की की हत्या कर दी।
मर्डर के वक्त कई लोग मौजूद थे, बात करने को तैयार नहीं
शाहबाद डेयरी में जिस जगह लड़की की हत्या की गई, वहां लोगों की भीड़ लगी है। आसपास के लोग उस जगह को देखने आ रहे हैं। मीडियावालों का भी जमावड़ा है। हत्या के CCTV वीडियो में दिख रहा है कि साहिल ने लड़की पर हमला किया तो लोग खड़े होकर उसे देखते रहे। किसी ने साहिल को नहीं रोका। कई लोग वहां से गुजरते रहे और साहिल लड़की को चाकू मारता रहा।
हमने मर्डर के वक्त मौजूद रहे कुछ लोगों से बात करने की कोशिश की, लेकिन कोई सामने आने को तैयार नहीं हुआ। यहां से दो मकान छोड़कर रहने वाले एक शख्स ने लड़की का मर्डर होते देखा था। अपनी पहचान नहीं बताते हुए उसने कहा कि ‘मैं घर के बाहर खड़ा था। रात के 9 बजे होंगे। वो लड़का आया, चाकू निकाला और लड़की को मारने लगा। उसके हाथ में चाकू देखकर सब लोग डर गए। अगर वो हम पर हमला कर देता तो क्या होता…।’
नाबालिग के मर्डर केस से जुड़ी एक और खबर...
साहिल ने 15 दिन पहले चाकू खरीदा था, ब्रेकअप की वजह से भड़का
नाबालिग की हत्या करने वाले साहिल को कोर्ट ने 2 दिन की पुलिस रिमांड पर भेजा है। सूत्रों के मुताबिक, साहिल को अपने किए पर पछतावा नहीं है। उसे मर्डर का CCTV फुटेज दिखाया गया, तो उसने हत्या की बात कबूल कर ली। उसने पुलिस को बताया कि अचानक ब्रेकअप की वजह से उसका गुस्सा भड़का था। हत्या से 15 दिन पहले उसने लोकल मार्केट से चाकू खरीदा था।
पूरी खबर यहां पढ़ें...